Honningsnitter solgt i hele landet bliver nu trukket tilbage efter fund af mug. De skal enten smides ud eller leveres tilbage til butikken.

Har du honningsnitter fra Bisca stående i køkkenskabet, skal du nok lige tjekke EAN-nummer og udløbsdato, før du sætter tænderne i dem. Bisca tilbagekalder nemlig et stort parti honningsnitter på grund af mug fundet på enkelte kager. Det drejer sig om partiet med EAN-nummer 5709364674777, der kan holde sig til den 23. september 2018. Produkterne er blevet solgt i Coops kæder, som inkluderer både Kvickly, SuperBrugsen, DagliBrugsen og Fakta. Desuden er snitterne blevet solgt i Bilka og Føtex, Meny, Spar, Min Købmand og Letkøb. Muggen kan ses på overfladen af kagerne, meddeler Bisca. Sammen med Fødevarestyrelsen Beslutningen om tilbagekaldelsen er taget i samarbejde med Fødevarestyrelsen, og alle honningsnitter fjernes nu fra hylderne i supermarkederne, da produkterne er uegnet til menneskeføde. Har du som forbruger købt en pakke Honningsnitter med det ovennævnte EAN-varenummer og bedst før dato, bedes du kassere varen eller returnere den til den butik, hvor varen er købt.